b"\n_START_ARTICLE_\nAleksandr Beliavski\n_START_SECTION_\nCarrera escaqu\xc3\xadstica\n_START_PARAGRAPH_\nEl 1968, als 14 anys, va fer una norma de Mestre Internacional al torneig de V\xc3\xadlnius i, un any m\xc3\xa9s tard, fou 3r al torneig j\xc3\xbanior de Groningen (en qu\xc3\xa8 era el participant m\xc3\xa9s jove), per darrere d'Andr\xc3\xa1s Adorj\xc3\xa1n i Ljubomir Ljubojevi\xc4\x87._NEWLINE_El 1973, va guanyar el Campionat del m\xc3\xb3n j\xc3\xbanior celebrat a Teesside. A finals del mateix any, fou seleccionat per participar enl Campionat de l'URSS.\n_START_SECTION_\nCampionats de la Uni\xc3\xb3 Sovi\xc3\xa8tica\n_START_PARAGRAPH_\nAlexandr Beliavski va guanyar el Campionat de la Uni\xc3\xb3 Sovi\xc3\xa8tica, el torneig nacional m\xc3\xa9s fort del m\xc3\xb3n, quatre cops, i hi particip\xc3\xa0 en 14 finals absolutes. El 1973, a Moscou, en la seva primera participaci\xc3\xb3, va patir una gran decepci\xc3\xb3, ja que tot i que era un dels m\xc3\xa9s forts torneigs de tota la hist\xc3\xb2ria de la competici\xc3\xb3, acab\xc3\xa0 en \xc3\xbaltima posici\xc3\xb3, amb +2 -10 =5._NEWLINE_L'any seg\xc3\xbcent, el 1974, a Leningrad, es va recuperar, compartint el primer lloc i el t\xc3\xadtol amb Mikha\xc3\xafl Tal (+6 -2 =7)._NEWLINE_A V\xc3\xadlnius, el desembre de 1980 i gener de 1981, acab\xc3\xa0 igualment primer ex \xc3\xa6quo i compart\xc3\xad el t\xc3\xadtol amb Lev Psakhis (+6 -2 =9)._NEWLINE_El 1987, a Minsk, fou novament 1r ex \xc3\xa6quo amb Valeri S\xc3\xa0lov (+7 -2 =8), i guany\xc3\xa0 el t\xc3\xadtol despr\xc3\xa9s d'un matx de desempat (+2 =2)._NEWLINE_La seva darrera participaci\xc3\xb3 es produ\xc3\xad al pen\xc3\xbaltim campionat de l'URSS, el 1990 a Leningrad, i la seva 1a-4a pla\xc3\xa7a (+5 -1 =7) li permet\xc3\xa9 de compartir el t\xc3\xadtol amb Leonid Yudasin, Ievgueni Bar\xc3\xa9iev i Alexey Vyzmanavin, tots ells empatats a punts (8\xc2\xbd/11).\n_START_SECTION_\nTorneigs interzonals, i torneigs i matxs de Candidats\n_START_PARAGRAPH_\nAleksandr Beliavski va participar en quatre Interzonals:\n_START_SECTION_\n1982-1993\n_START_PARAGRAPH_\nEl 1982, en la seva primera aparici\xc3\xb3 a aquest nivell, es va classificar pels matxs de Candidats en quedar segon a l'Interzonal de Moscou (+7 -2 =3)._NEWLINE_El 1983, va tenir la mala sort de trobar-se un imparable Garri Kasp\xc3\xa0rov als quarts de final, i fou eliminat (+1 -4 =4)._NEWLINE_A Tunis, el 1985, hi fou novament segon (+7 -1 =8) i s'hi va guanyar el dret de disputar el Torneig de Candidats seg\xc3\xbcent. El 1985, l'organitzaci\xc3\xb3 del cicle havia previst un torneig que classificaria quatre jugadors per trobar-se amb Anatoli K\xc3\xa0rpov als matxs de Candidats. El torneig se celebr\xc3\xa0 a Montpeller, i Beliavski hi acab\xc3\xa0 empatat a la 6a-7a posici\xc3\xb3 (+2 -1 =12)._NEWLINE_Posteriorment, ja no va reeixir a classificar-se m\xc3\xa9s per a les fases finals del cicle mundial. A Szirak, el 1987, hi havia quatre places classificat\xc3\xb2ries, i hi fou 5\xc3\xa8 (+7 -2 =8). El 1993, dins el cicle de la PCA, fou 22\xc3\xa8 al torneig classificatori de Groningen, que es jug\xc3\xa0 per sistema su\xc3\xads, amb 54 jugadors.\n_START_SECTION_\nMatxs de Candidats FIDE (1997 i 1999)\n_START_PARAGRAPH_\nEl 1997, a Groningen dins el cicle de matxs de Candidats de la FIDE per determinar el futur adversari d'Anatoli K\xc3\xa0rpov, elimin\xc3\xa0 successivament Jan Timman (+1 =1) i Serguei Rublevski (=2 i +1 =1) abans de caure contra Nigel Short (+1 -1 i -2)._NEWLINE_El 1999, a Las Vegas tamb\xc3\xa9 al cicle del Campionat del m\xc3\xb3n de la FIDE, va batre Hicham Hamdouchi (+1 =1) per\xc3\xb2 fou posteriorment eliminat altre cop per Nigel Short (+1 =1)._NEWLINE_A finals de 2005, va participar en la Copa del m\xc3\xb3n de 2005 a Khanti-Mansisk, un torneig classificatori per al cicle del Campionat del m\xc3\xb3n de 2007, on tingu\xc3\xa9 una mala actuaci\xc3\xb3 i fou eliminat en primera ronda per Baadur Jobava.\n_START_SECTION_\nEntrenador\n_START_PARAGRAPH_\nA banda de la seva activitat com a jugador, tamb\xc3\xa9 ha assistit, com a segon, en Garri Kasp\xc3\xa0rov, el 1993, durant el seu matx pel Campionat del m\xc3\xb3n de la PCA contra en Nigel Short, i posteriorment, Aleksandr Moroz\xc3\xa9vitx durant el Campionat del m\xc3\xb3n de la FIDE de 2005._NEWLINE_D'altra banda, tamb\xc3\xa9 entrena el Gran Mestre alemany Arkadij Naiditsch.\n_START_SECTION_\nEstil de joc\n_START_PARAGRAPH_\nEn Beliavski \xc3\xa9s particularment conegut pel seu estil de joc sense comprom\xc3\xads, que l'ha dut a perdre un elevat nombre de partides per un jugador del seu nivell. T\xc3\xa9 un repertori basat en obertures cl\xc3\xa0ssiques, entre les quals destaquen el gambet de dama, la Ruy L\xc3\xb3pez i la defensa francesa."